Pika

Pika (Tulisan Jawi: ڤيکا)ialah sejenis haiwan kecil yang berkaki pendek, bertelinga kebulatan, dan berekor pendek. Nama "pika" dipercayai berasal daripada piika dalam bahasa Tungus, ataupun pikat ("berdecit") dalam bahasa Rusia, dan digunakan untuk memaksudkan mana-mana spesies yang menganggotai famili Ochotonidae dalam order Lagomorpha yang juga merangkumi Leporidae (arnab). Pika juga menerima timangan "arnab bersiul" kerana bunyi geranya yang nyaring ketika menerjun ke dalam lubang sarangnya.

Habitat 
Pika merupakan haiwan asli di kawasan beriklim sejuk, terutamanya di Asia, Amerika Utara dan sesebahagian Eropah Timur. Kebanyakan spesies pika tinggal di kawasan tepi gunung yang berbatu-batan, di mana terdapat banyak rekahan untuk dijadikan tempat berlindung, tetapi ada juga yang membuat sarang bawah tanah. Sebilangan kecil spesies bersarang bawah tanah berasal dari tanah steppe yang terbuka. Di pergunungan Eurasia, pika juga berkongsi sarang bawah tanah dengan burung cakar salji yang membuat sarang di situ. 

Dalam satu rencana dalam Journal of Biogeography, ahli arkeologi Donald Grayson mengingatkan bahawa kegiatan manusia dan perubahan iklim sedunia nampaknya mengusir populasi pika Amerika ke tempat yang lebih tinggi daripada dahulu, dan mungkin ke kancah kepupusan. Grayson mengkaji kehabitatan pika selama 40,000 tahun dahulu di kawasan di antara Sierra Nevada dan Banjaran Rocky. Kerana faktor-faktor inilah, Perkhidmatan Perikanan dan Hidupan Liar Amerika Syarikat telah menentukan bahawa pika mungkin perlu ditarafkan sebagai spesies terlindung mengikut Akta Haiwan Terancam dan menjalankan semakan status sehingga 7 Januari 2010.

Sifat 
 
Pika ialah sejenis haiwan kecil yang berkaki pendek, bertelinga kebulatan dan berekor pendek. Panjang tubuhnya sekitar 6-9 inci, dengan ekornya yang hanya lebih kurang 2 cm panjangnya, dan beratnya antara 120 dan 350 gram, bergantung pada spesies. Sama dengan arnab, selepas makan, pika membuang tahi hijau yang lembut untuk dimakan semula demi meningkatkan khasiat, sebelum membuang tahi besar.

Pika merupakan haiwan maun yang memakan pelbagai jenis bahan tumbuhan, terutamanya rumput, rusiga, ranting pokok renek, lumut, dan liken. Seperti haiwan Lagomorpha yang lain, pika mempunyai gigi acip untuk menggerogot dan tiada gigi taring, tetapi kurang bilangan gigi gerahamnya berbanding arnab, oleh itu formula pergigiannya adalah: 

Pika yang tinggal di batu-batuan melahirkan sebanyak lima ekor anak sahaja, manakala spesies yang bersarang tanah pula lebih banyak beranak dan lebih kerap membiak, gara-gara kekayaan sumber di habitat asalnya. Anak pika dilahirkan selepas tempoh hamil selama 25 hingga 30 hari.

Keaktifan 

Pika merupakan haiwan yang diurnal (berjaga siang) atau krepuskul (berjaga senja), terutamanya spesies tanah tinggi yang lebih aktif pada waktu siang. Keaktifan pika memuncak sebelum tibanya musim sejuk. Pika tidak berhibernasi, oleh itu ia bergantung pada rumput kering yang dikumpul sebagai bekalan makanan dan juga kepanasan. Pika mengumpul rumput segar lalu meletakannya secara berlonggok untuk dibiarkan kering. Selepas rumput itu kering, pika mengambilnya kembali ke dalam sarang untuk disimpan. Pika tidak jarang mencuri rumput kering sesama sendiri, dan perbalahan sesama pika yang terjadi daripada itu membuka ruang kepada pemangsa seperti feret dan burung besar untuk mengambil kesempatan.

Pika Eurasia biasanya tinggal secara kelompok berkeluarga dan berkongsi tugas mengumpul makanan dan berjaga-jaga. Ada juga sebilangan kecil spesies pika yang bersifat kewilayahan. Pika Amerika Utara (O. princeps dan O. collaris) pula hidup secara bersendirian ketika bukan musim membiak.

Spesies 
 ORDER LAGOMORPHA
 Famili Ochotonidae: pika
 Genus Ochotona
 Subgenus Pika: pika utara
 Pika Alp/Altai, Ochotona alpina
 Pika Perak, Ochotona argentata
 Pika Berkolar, Ochotona collaris
 Pika Hoffmann, Ochotona hoffmanni
 Pika Utara/Siberia, Ochotona hyperborea
 Pika Pallas, Ochotona pallasi
 Pika Amerika, Ochotona princeps
 Pika Turuchan, Ochotona turuchanensis
 Subgenus Ochotona: pika steppe belukar
 Pika Gansu/Kelabu, Ochotona cansus
 Pika Penara/Berbibir Hitam, Ochotona curzoniae
 Pika Dauria, Ochotona dauurica
 Pika Tsing-ling, Ochotona huangensis
 Pika Nubra, Ochotona nubrica
 Pika Steppe, Ochotona pusilla
 Pika Afghan, Ochotona rufescens
 Pika Moupin, Ochotona thibetana
 Pika Thomas, Ochotona thomasi
 Subgenus Conothoa: mountain pikas
 Pika Merah Cina, Ochotona erythrotis
 Pika Forrest, Ochotona forresti
 Pika Gaoligong, Ochotona gaoligongensis
 Pika Glover, Ochotona gloveri
 Pika Himalaya, Ochotona himalayana
 Pika Ili, Ochotona iliensis
 Pika Kozlov, Ochotona koslowi
 Pika Ladak, Ochotona ladacensis
 Pika Bertelinga Besar, Ochotona macrotis
 Pika Muli, Ochotona muliensis
 Pika Hitam, Ochotona nigritia
 Pika Royle, Ochotona roylei
 Pika Merah Turkestan, Ochotona rutila

Rujukan

Pautan luar 

 The Trek of the Pika  "A story complete with sounds of pika calls" 30 October 2002
   "A radio feature on how Pikas in the Rockies are coping with climate change. " 31 July 2007